“Tidak kekok berniaga atas talian”
NURZILLA MOHAMAD SIBU: Rata-rata peniaga gerai Ramadan di kawasan Kampung Hilir, Jalan
Masjid, Jalan Bandung dan Simpang Tiga di Sibu sudah mula memanfaatkan
kemudahan teknologi dengan mempromosikan produk makanan dan minuman secara
dalam talian. Tinjuan semalam mendapati suasana sekitar kawasan kampung itu sedikit
lengang dari kunjungan orang ramai berikutan arahan dari Jawatankuasa
Pengurusan Bencana Negeri Sarawak (JPBNS) melarang pembukaan bazar serta gerai
di tepi jalan sepanjang Ramadan ini. Bagi memastikan arahan ini dipatuhi, pihak polis dan Majlis Perbandaran
Sibu (MPS) telah turun menyantuni para peniaga sejak hari pertama puasa lagi
dengan memberi nasihat supaya menggunakan aplikasi e-Bazar. Bagi peniaga ikan, Ima, 27 dia akur dengan arahan itu dan mengambil keputusan
untuk menutup sementara gerainya di tepi jalan dekat Simpang Tiga di sini. Katanya, beliau akan menjalankan perniagaan dari rumah dan menggunakan
media sosial untuk urusan jual beli barangan basahnya dalam talian. “Saya menjual barangan basah seperti ikan, udang, ketam dan lain-lain
lagi. Saya juga sudah lama menjual di laman Facebook, jadi tidak kekok untuk
saya berniaga atas talian sepenuhnya sepanjang tempoh Perintah Kawalan
Pergerakan (PKP) ini. “Lagipun kita perlu menyokong usaha kerajaan untuk memutuskan rantaian
Covid-19 ini, dan bersyukur kerana kita mempunyai platform atas talian yang
membolehkan kita untuk terus berniaga,” katanya. Peniaga ayam panggang, Nur Hasmah Ismail, 39, pula berkata dia juga sudah
tidak membuka gerainya dan beroperasi atas talian sepenuhnya. Katanya, dia hanya menerima tempahan atas talian dan penghantaran akan
dibuat kepada pelanggannya. “Pada awalnya kami risau punca pendapatan kami akan terjejas kerana
dilarang membuka gerai sepanjang tempoh PKP. “Tetapi, dengan adanya teknologi pada masa kini, semuanya sudah tidak
menjadi masalah lagi,” katanya. Sementara itu, pihak MPS dan polis akan meneruskan pemantauan di sekitar
kawasan kampung bagi memastikan hanya penjualan dalam rumah melalui dalam
talian atau e-bazar dibenarkan. Para peniaga juga disarankan supaya 
berdaftar dengan Bazaar Ramadhan Online Sarawakku Sayang (BROSS) atau
mana-mana perkhidmatan penghantaran. Di samping itu, mereka juga dinasihatkan untuk memasang papan tanda dan
tidak membenarkan orang ramai berkunjung ke gerai Ramadan untuk membeli juadah
berbuka. 
See author's posts
